## El Pla Renhata de la Vicepresidència Segona concedix 1.505 ajudes per a la reforma interior d'habitatges

*** En esta convocatòria s'ha destinat un total de 5,6 milions d'euros
* L'objectiu és la millora de la qualitat, la sostenibilitat, l'accessibilitat i l'habitabilitat dels habitatges**

La Vicepresidència Segona i Conselleria de Serveis Socials, Igualtat i Habitatge, a través del Pla de reforma interior d’habitatge Renhata, ha concedit 1.505 ajudes per a la millora de la qualitat, la sostenibilitat, l’accessibilitat i l’habitabilitat de l’habitatge. Per a fer-ho, s’ha destinat un total de 5.652.685 euros.

El *Diari Oficial de la Generalitat Valenciana* (DOGV) ha publicat la resolució d’estes ajudes que permeten finançar la reforma d’estances humides, cuines i banys, així com l’adequació de l’habitatge per a adaptar-lo a l’ús de persones amb diversitat funcional i mobilitat reduïda, i la instal·lació de sistemes integrats de domòtica que milloren l’accessibilitat i l’autonomia en l’ús de l’habitatge.

En esta edició del Pla Renhata s’ha donat prioritat a les sol·licituds que han presentat un projecte amb qualitat constructiva, així com al grau de discapacitat dels residents. També s’han tingut en compte criteris de sostenibilitat, com ara la col·locació de portes i mobiliari de cuina emprant fusta de gestió forestal sostenible.

El procediment de concessió d’estes subvencions és de concurrència competitiva i s’ha pogut beneficiar qualsevol persona que siga propietària, usufructuària o arrendatària d’un habitatge situat a la Comunitat Valenciana. A més, les obres havien d’estar en curs, a punt de començar o es podia sol·licitar per a reformes ja acabades.

En total es van presentar telemàticament 1.744 sol·licituds, 1.735 de les quals, eliminant les duplicades, van ser vàlides; 115 sol·licituds van ser denegades per motius diferents i 115 més van ser desistides per iniciativa de la mateixa persona sol·licitant o per no haver aportat la documentació requerida. Per tant, totes les sol·licituds que van complir els requisits i es van omplir com calia van rebre subvenció.

Fecha: 16/12/2023